30/05/2019 | Administración LocalMunicipal
Dodro
Anuncio de aprobación definitiva da Ordenanza núm.23 reguladora da xestión da biomasa e distancias das plantacións do Concello de Dodro

O Pleno municipal do Concello de Dodro, en sesión ordinaria do día 15 de marzo de 2019, aprobou inicialmente a modificación da ordenanza núm.23 reguladora da xestión da biomasa e distancias das plantación do concello de Dodro. Logo de transcorrer o prazo de exposición pública deste acordo de aprobación inicial (BOP núm.59 de 17 de marzo de 2019), e non tendo sido presentada reclamación algunha, enténdese definitivamente aprobado, tal e como dispón o parágrafo final do art.49 da Lei 7/1985, do 2 de abril, Reguladora das Bases do Réxime Local. E consonte co previsto no artigo 70.2 da Lei Reguladora das Bases do Réxime Local, e para os efectos da súa entrada en vigor, publícase integramente o texto da Ordenanza modificada: De conformidade coa potestade regulamentaria atribuída polos artigos 4.1 da Lei 7/1985, de 2 de abril, reguladora do réxime local e 6.1 da Lei 5/1997, do 22 de xullo, reguladora da administración local de Galicia, o Concello de Dodro a medio da presente ordenanza proponse a regulación da xestión da biomasa e da distancia das plantacións, no solo urbano, de núcleo rural e urbanizable delimitado, no ámbito das súas competencias co obxecto de conseguir as axeitadas condicións de salubridade e seguridade para previr e evitar os incendios, protexendo dos mesmos as infraestruturas e equipamentos sociais, as zonas edificadas e as áreas forestais e naturais de valor especial. A presente ordenanza é de aplicación no marco do disposto na Lei 7/2012, de 28 de xuño, de montes de Galicia, na Lei 3/2007, de 9 de abril, de prevención e defensa contra os incendios forestais de Galicia e tamén na Lei 2/2016, do 10 de febreiro, do solo de Galicia e o Decreto 143/2016, polo que se aproba o Regulamento da Lei 2/2016. Esta ordenanza ten natureza non fiscal, e a súa finalidade é establecer as condicións para levar adiante a xestión da biomasa e a fixación das distancias para plantacións nos terreos clasificados como urbanos, de núcleo rural ou urbanizables delimitados sitos no termo municipal de Dodro. A presente ordenanza é de obrigado cumprimento para as persoas responsables conforme ao definido no artigo 4, que teñan os seus terreos dentro do termo municipal de Dodro. Conforme o disposto no artigo 4.2 da Lei 5/1997, de 22 de xullo, reguladora da administración local de Galicia, a presente ordenanza será de aplicación en todo o non previsto pola lexislación básica. Para os efectos desta ordenanza, entenderase como persoas responsables ás persoas titulares ou no seu caso aos titulares do dereito de aproveitamento sobre os terreos urbanos, urbanizables delimitados e de núcleo rural, así como as administracións, as entidades ou as sociedades que teñan encomendada a competencia sobre a xestión, ou cedida esta en virtude dalgunha das formas previstas legalmente, das vías de comunicación e das liñas de transporte de enerxía eléctrica, sobre os tipos de solo referidos anteriormente. Para os efectos desta ordenanza, defínense os seguintes termos:  Solo urbano: Terreos que o planeamento urbanístico (PXOM) tivera definido e clasificado como tal en virtude do disposto no artigo 16 da Lei 2/2016.  Núcleos rurais: Terreos que se incluían dentro dos núcleos rurais delimitados no planeamento municipal, de conformidade co disposto no artigo 23 da Lei 2/2016.  Solo urbanizable delimitado: Terreos que non tendo a condición de solo urbano, de núcleo rural nin de solo rústico o planeamento urbanístico tivese definido e clasificado como tal ao poder ser obxecto de transformación urbanística nos termos fixados no artigo 27 da antedita Lei 2/2016.  Xestión da biomasa: A creación e mantemento da descontinuidade horizontal e vertical da carga de combustible, a través do control ou eliminación parcial ou total da biomasa vexetal por medio do emprego das técnicas máis recomendadas e coa intensidade e frecuencia para o cumprimento do obxecto previsto nesta ordenanza. Tendo en conta que os terreos situados en solo urbano, de núcleo rural ou urbanizable delimitado teñen unha natureza residencial ou habitacional, polo que os riscos para os bens e as persoas, por motivos de incendios de vexetación, deben minorarse drasticamente e primar a seguridade.  Repoboación forestal: introdución de especies forestais nun terreo mediante sementeira ou plantación. Pode ser forestación ou reforestación.  Forestación: repoboación, mediante sementeira ou plantación, dun terreo que era agrícola ou estaba dedicado a outros usos non forestais.  Reforestación: a reintrodución de especies forestais, por medio de sementeira ou plantación, en terreos que xa estiveron poboados forestalmente ata épocas recentes, pero que quedaron rasos por mor de cortas, incendios, vendavais, pragas, enfermidades ou outros motivos. As persoas responsables terán a obriga de xestionar a biomasa das fincas incluídas en solo urbano, urbanizable delimitado ou de núcleo rural conforme aos criterios establecidos nesta ordenanza, así como mantelas nas debidas condicións de seguridade e salubridade, debendo proceder a súa desinfección e desratización periódica.1. A data límite para que as persoas responsables dos terreos localizados en solo urbano, de núcleo rural ou urbanizable acometan a xestión da biomasa de acordo co establecido neste artigo será a marcada pola Lei de Incendios de Galicia vixente para a xestión da biomasa no ámbito das redes de faixas de xestión de biomasa. Pese a isto, as parcelas deberán manterse en adecuado estado de limpeza, ornato, salubridade e seguridade ao longo de todo o ano.2. Nos terreos clasificados como solo urbano, solo de núcleo rural e solo urbanizable delimitado, as persoas responsables deberán facer a xestión da biomasa na totalidade da parcela conforme os seguintes criterios: a) Roza par a elimimación do estrato herbáceo e arbustivo sempre que supoña un mínimo risco para a propagación dos incendios incontrolados de vexetación. b) Poda e rareo do estrato arbóreo de forma que se manteña unha descontinuidade horizontal entre as copas das árbores e vertical entre estas e os estratos herbáceo e arbustivo. Este criterio non será aplicable en áreas catalogadas como zonas verdes, en parques e xardíns municipais, árbores senlleiras ou aquelas que cumpran funcións ornamentais ou se atopen illadas e non supoñan un mínimo risco para a propagación de incendios incontrolados de vexetación.3. Nos espazos previamente definidos como redes secundarias de faixas de xestión de biomasa no plan municipal de prevención e defensa contra os incendios forestais, estarase ao disposto na lei de incendios de Galicia vixente.4. Tal e como establece a disposición transitoria terceira Lei 3/2007 de prevención e defensa contra os incendios forestais, mentres non se definan as redes secundarias de faixas de xestión da biomasa nos plans municipais de prevención e defensa contra os incendios forestais, serán directamente aplicables as obrigas derivadas do disposto no artigo 21 da lei, descritas no punto 3 deste artigo. Se as persoas responsables non realizasen os traballos de xestión da biomasa nos prazos fixados polo Concello, este poderá levar adiante os mesmos, logo do previo apercibimento en forma e sen prexuízo da imposición, previo a tramitación do oportuno expediente, das sancións procedentes. Os custos derivados deses traballos serán repercutidos, se é o caso, as persoas responsables, procedendo, de ser o caso, ao cobro dos gastos que se ocasionen ao Concello a través do procedemento de apremio.1. De conformidade co disposto na Lei 7/2012, de Montes de Galicia, queda prohibida a repoboación forestal (sementa ou plantación) en solo urbano, de núcleo rural ou urbanizable.2. No seu caso as repoboacións forestais preexistentes antes da entrada en vigor da Lei 7/2012, de montes, deberán adecuarse para gardar, respecto das edificacións, vivendas illadas, pozos, e instalación industriais, a distancia mínima de 15 metros cando se trate de especies frondosas, e de 30 metros no resto de especies, tal e como establece a lei 7/2012 de montes de Galicia.3. Nas plantacións de froiteiras e ornamentais serán as fixadas na correspondente ordenanza urbanística deste Consello e de non existir serán as fixadas pola normativa que resulte de aplicación.4. Dentro das categorías de solo anteriormente citadas permitirase a plantación das seguintes especies: Cerdeira: Prunus aviun L. Nogueira: Juglans regia L. Froiteiras Ornamentais 5. Nos supostos de plantacións de árbores froiteiras, árbores ornamentais, cerdeira e nogueira en solo urbano, de núcleo rural e urbanizable deberá respetarse un marco de plantación de cando menos 7 metros entre cada pé, gardando as seguintes distancias:  4 metros respecto ao límite das parcelas colindantes e co dominio público de vías de comunicación (autopistas, autovías, corredores, vías rápidas, estradas convencionais, camiños, ferrocarril.).  5 metros dende a proxección do condutor máis externo, considerando a súa desviación máxima producida polo vento segundo a normativa aplicable a cada caso, da infraestrutura eléctrica.  5 metros con canles fluviais de máis de 2 metros de ancho.  15 metros respecto a edificacións, urbanizacións, depósitos de lixo, parques e instalacións industriais.  25 metros con cámpings, gasolineiras e industrias ou instalacións preexistentes nas que se desenvolvan actividades perigosas con arranxo ao establecido na Lei 1/1995, de 2 de xaneiro, de protección ambiental de Galicia, ou na súa normativa de desenvolvemento.6. As distancias no caso de edificacións mediranse desde o seu paramento.1. As cortas e os abatementos de árbores que constituían masa arbórea, espazo boscoso, arboredo ou parque en solo urbano, núcleo rural e urbanizable delimitado estarán suxeitas á obtención da previa licenza municipal por parte deste Concello.2. Así mesmo segundo o establecido na disposición transitoria 5ª da lei 7/2012 de montes, o aproveitamento das masas forestais existentes no momento da entrada en vigor da lei 7/2012 en solos urbanizables delimitados estará sometido á o réxime de autorizacións da citada lei ata o desenvolvemento urbanístico dos citados solos, momento en que precisarán da licenza municipal descrita no punto 1 deste artigo. Corresponde ao Concello de Dodro a través da Alcaldía ou concelleiro no que delegue, a inspección e sanción das infraccións, previa a instrución do correspondente expediente, das obrigas reguladas nesta ordenanza. Cando se detecten infraccións de índole penal ou de competencia doutras administracións darase conta inmediata destas á autoridade ou organismo que corresponda. Considéranse infraccións administrativas en relación coas materias as que se refire esta ordenanza, os actos u omisións que contraveñan o establecido nas normas que integran o seu contido. As infraccións clasificaranse en leves, graves e moi graves.1. Constitúe infracción leve as condutas constitutivas de infracción reguladas nesta ordenanza cando non deban cualificarse como graves ou moi graves.2. Non proceder á xestión da biomasa cos criterios regulados nesta ordenanza.  Non proceder á xestión da biomasa cos criterios establecidos nesta ordenanza, unha vez notificada a súa obriga e despois de serlle notificada a valoración do custo das mesmas, cando exista risco inminente de incendio para as vivendas e persoas.  Non permitir o acceso ao persoal de vixilancia a inspección dos terreos.  A negativa a subministrar información a autoridade municipal, funcionarios e axentes en cumprimento das súas funcións.  A realización de plantacións sen gardar as distancias establecidas na presente ordenanza.  A realización de plantacións nos lugares expresamente prohibidos na presente ordenanza.  A reincidencia en infraccións leves. Enténdese que existe reincidencia pola comisión no termo dun ano dunha infracción leve, cando así fose declarado por resolución firme.1. Cando houbese grave repercusión nos recursos naturais.2. A reincidencia en infraccións graves. Enténdese que existe reincidencia pola comisión no termo dun ano dunha infracción grave, cando así fose declarado por resolución firme.3. A resistencia, coacción ou ameaza a autoridade municipal, funcionarios e axentes.1. As sancións aplicables serán as seguintes: a) Por infraccións leves, multa dende 100 a 600 euros. b) Por infraccións graves, multa dende 601 a 1.500 euros. c) Por infraccións moi graves, multa de 1.501 a 3.000 euros.2. As sancións graduaranse en función dos seguintes criterios: I. Grado de intencionalidade. II. Contía do beneficio obtido. III. Natureza dos prexuízos causados. Como Anexo I a esta ordenanza inclúese a relación de especies non permitidas nas redes secundarias de xestión de biomasa, recollidas da disposición adicional 3ª da lei 3/2007 de prevención e defensa contra os incendios forestais e como Anexo II a relación de especies de frondosas, recollidas do anexo I da lei 7/2012 de montes de Galicia. ANEXO I. Relación de especies non permitidas nas redes secundarias de xestión da biomasa: Piñeiro do país, piñeiro silvestre, piñeiro de Monterrey, piñeiro de Oregón, mimosa, acacia negra, eucalipto, queiruga, carqueixa, xesta, carpaza, piorno, fento, silva e toxo. ANEXO II. Relación de especies de frondosas: Ameneiro, pradairo, bidueiro, freixo, castiñeiro, cerdeira, carballo, cerquiño, sobreira, carballo albar, aciñeira, abeleira, faia, umeiro, loureiro, sorbeira do monte, capudre, nogueira e érbedo. As plantacións forestais existentes á entrada en vigor da presente ordenanza que, como consecuencia da súa aplicación, atopáranse a unha distancia menor a regulada no seu artigo 7, disporán dun período máximo de dous anos para adaptarse a citada disposición, agás autorización do órgano competente da Xunta de Galicia en materia forestal. Queda, derrogadas todas as disposicións municipais que contraveñan o disposto na presente ordenanza. A presente ordenanza entrará en vigor no día da súa publicación no Boletín Oficial da Provincia. Contra esta aprobación definitiva pódese interpor o recurso contencioso administrativo, segundo o disposto na lexislación vixente. Dodro, 23 de maio de 2019 O Alcalde, Valentín Alfonsín Somoza